Predkladacia správa

	Medzinárodne organizovaná trestná činnosť je závažným globálnym problémom, proti ktorému v súčasnosti bojujú všetky štáty medzinárodného spoločenstva. Činnosť a štruktúra organizovaných zločineckých skupín je na vysokej profesionálnej úrovni s dôslednou konšpiráciou. Dosahovanie finančných ziskov z trestnej činnosti a ich prepieranie vedie k ďalším enormným  ziskom, ktoré sú vynakladané na páchanie iných druhov trestnej činnosti.
	Efektívne pôsobenie proti týmto negatívnym protispoločenským konaniam je možno docieliť len medzinárodnou spoluprácou orgánov podieľajúcich sa na boji proti organizovanej trestnej činnosti. Na zintenzívnenie spoločného úsilia a spolupráce v uvedenej oblasti bude medzinárodnou bilaterálnou platformou uzatvorenie Dohody medzi vládou Slovenskej republiky a vládou Rumunska o spolupráci v boji proti organizovanej trestnej činnosti,  nedovolenému obchodovaniu s omamnými a psychotropnými látkami a prekurzormi, ako aj inej závažnej trestnej činnosti.
	Jednotlivé ustanovenia dohody obsahujú záväzok zmluvných strán spolupracovať a poskytovať si pomoc  v boji proti terorizmu, nedovolenej výrobe, distribúcii a obchodovaniu s omamnými a psychotropnými látkami a inej organizovanej trestnej činnosti, predovšetkým vzájomným poskytovaním si  údajov o osobách páchajúcich túto trestnú činnosť, výmenou operatívnych informácií a plánovaním spoločných výcvikových kurzov. Dohoda ďalej obsahuje záväzok zmluvných strán zabezpečiť ochranu osobných údajov a neposkytnúť ich tretej strane bez predchádzajúceho písomného súhlasu odovzdávajúcej zmluvnej strany. Každá zmluvná strana má právo odmietnuť vybavenie žiadosti o spoluprácu alebo o pomoc, ak by to mohlo ohroziť suverenitu a bezpečnosť jej štátu,  iné dôležité záujmy, alebo ak by to bolo v rozpore s právnym poriadkom daného štátu. Priamu a operatívnu spoluprácu v konkrétnych oblastiach podľa dohody budú vykonávať príslušné útvary ministerstiev vnútra štátov zmluvných strán. Na koordináciu a vyhodnocovanie spolupráce podľa dohody bude zriadená spoločná komisia zložená zo zástupcov zodpovedných orgánov oboch zmluvných strán. 
	Vykonanie obvyklých formálnych úkonov súvisiacich s uzavretím tejto dohody  zabezpečí ministerstvo vnútra v súčinnosti s ministerstvom zahraničných vecí podľa platných právnych predpisov.
	Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.
 	Predložený návrh dohody nemá finančný, ekonomický a environmentálny vplyv a nemá vplyv ani na zamestnanosť.